|  |
| --- |
| NaturErhvervstyrelsen  Nyropsgade 30  1780 København V |

28. november 2016

**j. nr. 16-7133-000003**

**Høring af udkast til bekendtgørelse om etablering og drift af havbrug**

Danmarks Fiskeriforening Producent Organisation har modtaget høringen omkring mulighed for etablering og drift af havbrug og har følgende kommentarer.

Som udgangspunkt skal anlæg ikke kunne etableres, hvor der i forvejen drives erhvervsfiskeri. Trawlruter er sårbare overfor installationer på havet der i visse tilfælde, afhængig af placering, skærer trawlruter over og derved ødelægger større trawlområder end det areal anlægget fysisk optager. Under planlægningen af mulige områder for havbrug burde der været taget de nødvendige hensyn til Fiskeriloven. Erhvervsfiskere der får ødelagt fiskeriområder skal kompenseres i forhold til §76 i Fiskeriloven.

Fiskerierhvervet stiller sig meget uforstående overfor, at udledning af så betydelige mængder næringsstoffer, som der lægges op til, tillades i et farvand, der årligt oplever stærke iltsvindsepisoder netop fremprovokeret af en for høj næringsstofbelastning. Udover den kraftigt forøgede næringsstofudledning i nærområderne vil anlæggende også udlede en lang række kemiske forbindelser fra anlægget der frigives under rensning eller behandling. Disse forskellige skadelige stoffer vil frigives til nærmiljøet og potentielt påvirke denne i en negativ retning.

De erhverv der på nuværende tidspunkt har aktiviteter i områderne, eller de omkringliggende områder, bør i videst muligt omfang høres og hensyn bør tages.

Venlig hilsen

Henrik S. Lund

Marin Biolog

Danmarks Fiskeriforening PO